Wafen das ich ſeneden pin
Wafen das ich ſeneden pin·
ſo vergebene lide·
ſam ich her vil ofte habe gelitten·
durch die lieben vrǒwē min·
ſo das ich vermide·
ſam ich nu vil lange habe vermitten·
das ich ir davon nie nicht gewůg·
ach ich toꝛe tumber·
das ich diſen kumber
ie ſo lange vn endelich getrůg·

Wie das min vnwiſer můt·
ſich des nit bedenket·
mache ich ir min leit mit fůge erkant·
das ir das nit ſchaden tůt·
noch an eren krênket·
dar zv̊ hat vro ſelde an ſi gewant·
ſo vil ſuͤſſer guͤte vn̄ ſenftekeit·
das ich vmb die ſchulde·
vō ir nit endulde
melde noch kein ander herzeleit

Lichte erget mir liebes icht·
weis dv́ wol getane·
gegen ir min vil ſênedes vngemach·
anders wirt der liebe pflicht·
alles endes ane
waffen denne das ichs ie geſach·
nein dur got lat ſtan ich wils doch ê·
mit gefůgen dingen
ir ze kúnde bꝛingē·
vf ir milten guͤte ſwies er ge·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse